b'\n_START_ARTICLE_\nBreg ob Kokri\n_START_SECTION_\nCerkev svetega Lenarta\n_START_PARAGRAPH_\nOb va\xc5\xa1kem robu stoji cerkev sv. Lenarta, najpomebnej\xc5\xa1i objekt v naselju. Notranjost cerkve je eden od najbolje ohranjenih srednjeve\xc5\xa1kih ambientov na Gorenjskem. _NEWLINE_Cerkveno ladjo kvadrataste oblike zaklju\xc4\x8duje poslikan zgodnjegotski slavolok, za njim pa je bogato poslikan \xc5\xa1estdelni rebrasti svod kranjskega prezbiterija. Na slavoloku so freske (Sv. Lenart osvobaja jetnike in Sv. Miklav\xc5\xbe obdarja neveste). Zelo lepa je tudi podoba Jurija v boju z zmajem. Stenske slike v prezbiteriju predstavljajo: Kristus v mandorli, simboli evangelistov, cerkveni o\xc4\x8detje, Adam in Eva, preroki, apostoli, Pasijon, Barbara, Katarina in Veronikin prt. Slike so delo furlanskih mojstrov iz okoli leta 1400._NEWLINE_Posebnost cerkve je lesen strop iz leta 1480, razdeljen na 30 polj in figuralno okra\xc5\xa1en z raznimi scenami iz \xc5\xbeivljenja Kristusa in Marije. Okoli leta 1470 \xe2\x80\x93 1480 jih je naslikal mojster iz Seni\xc4\x8dnega. Je edini te vrste na slovenskem. Pod lesenim stropom so leta 1971 na\xc5\xa1li poznogotski poslikan strop s prizori iz Kristusovega \xc5\xbeivljenja. Cerkev ima dve slikani okni, danes kopiji, ker sta bila originala nedavno ukradena._NEWLINE_Veliki oltar je iz leta 1877, delo \xc5\xa0ubi\xc4\x8deve delavnice in je trenutno odstranjen. Ob straneh sta dva zgodnje baro\xc4\x8dna \xc2\xbbzlata\xc2\xab\xc2\xa0oltarja sv. Ane in Hieronima iz druge polovice 17. stoletja. Sta bogato izrezljana in poslikana._NEWLINE_Na fasadi so se ohranili deli fresk istrskega mojstra iz druge polovice 15. stoletja.'